इसके उलट गाँवों में लोगों ने तमाम अँग्रेजी तकनीकी शब्दों को देसी धज दे रखी है। वह जुगाड़ नहीं है, परंपरा से चले आ रहे तमाम तकनीकी अनुभवों और पारंपरिक शब्दावली का मेल है। हिंदी ने उन शब्दों की तरफ देखना भी कभी गवारा नहीं किया। वह तो इस विश्वास के साथ बार-बार संस्कृत के पास जाती रही कि वह सारे शब्दों की जननी है। किसी शब्द या उसकी भाषिक धारणा का धातु रूप पता करो और भरभरा कर शब्द गिरने शुरू हो जाएँगे। यही वजह है कि हमारे तमाम मंत्रालयों, विभागों, पदों वगैरह के हिंदी रूप संस्कृत में हैं। लोग उन्हें रट कर बोलते हैं, बोध हो न हो। अब आप किसी से पूछिए कि ‘भूतल परिवहन मंत्रालय’ या फिर ‘नागरिक उड्डयन मंत्रालय’ का शाब्दिक अर्थ क्या है, तो वह असमंजस में पड़ जाएगा। थोड़ा पढ़ा-लिखा है तो इनके अँग्रेजी नाम बता कर आप पर रौब गालिब करने का प्रयास करेगा, नहीं तो चुप। कहने की कुल मुराद यह कि जिन तकनीकी शब्दों का रोजमर्रा इस्तेमाल होता है, उन्हें दुरूह बनाने से हिंदी का कितना भला होता है? उलटे मजाक ही बनता है। बैंकों में जाइए तो पैसा निकालने की पर्ची पर अँग्रेजी में लिखा मिलेगा - ‘विड्रॉल स्लिप’, उसी के नीचे हिंदी में लिखा मिलेगा - ‘आहरण पर्ची’। कभी किसी ने यह जानने की कोशिश नहीं की कि जब कोई आदमी बैंक में जाता है तो वह पैसा निकालने की पर्ची माँगते समय क्या कहता है। क्या कभी किसी ने कहा कि ‘आहरण पर्ची दीजिए’? विचित्र बात यह कि हर बैंक में लिखा होता है कि ‘हमें हिंदी में काम करने पर गर्व है।’ सरकारी बाध्यता। मगर किसी अकलमंद को यह नहीं सूझा कि वह ‘आहरण पर्ची’ की जगह ‘पैसा निकालने की पर्ची’ लिखवा सके। यह तो एक छोटा उदाहरण है। तमाम अदालती कामकाज ऐसी जटिल हिंदी में चलते हैं कि गाँव के आदमी को शब्दकोश की मदद से भी समझ न आए। आजकल तमाम उपभोक्ता वस्तुओं, जैसे मोबाइल, कूलर आदि, के साथ उनके उपयोग और महत्व आदि को बतानी वाली एक पुस्तिका मिलती है। उसमें अँग्रेजी के साथ-साथ भारतीय भाषाओं में भी सूचनाएँ और जानकारियाँ दी होती हैं, मगर हिंदी में उन्हें ग्रहण कर पाना आसान नहीं होता। इसी तरह अगर आपने अपने कंप्यूटर को हिंदी भाषा में कर रखा है तो उसे संचालित करते समय परदे पर उभरने वाली लिखित जानकारियों को पढ़ कर कोफ्त होती है। उनका अर्थ ग्राह्य नहीं होता। बीमा संबंधी जानकारियाँ भला किसके पल्ले पड़ती हैं।